

Ajdovščina, 14. 6. 2016

Sporočilo za javnost

**MUŠIČ PREGELJ STUPICA**

**(NE)DOPUSTNOST NEKE PRIMERJAVE**

Pilonova galerija Ajdovščina

Andrej Medved, kustos razstave

**18. 6. – 4. 9. 2016**

**Odprtje razstave bo na Poletno muzejsko noč,**

**v soboto, 18. junija 2016, ob 19. uri,**

**v Pilonovi galeriji Ajdovščina**

Razstava Mušič Pregelj Stupica predstavlja vrhunce slovenskega modernizma v drugi polovici dvajsetega stoletja. Podnaslov razstave je *(ne)dopustnost neke primerjave*, ki ni nikakršna običajna primerjava treh slikarskih genijev slovenskega in evropskega modernega slikarstva, temveč gre za »primerjavo« treh notranjih izkušenj (»experiences interieurs«, po Georges Bataillu), ki tako po vsebini – sporočilu likovne podobe, kot tudi po primerljivosti z evropskimi slikarji presega daljnosežnost umetnostnih »resnic« in modernističnih »spoznanj« v sodobni likovni umetnosti, v preteklosti in za bodoče umetnostne pristope.

Razstavljena dela prihajajo iz domačih in tujih zbirk, to je iz Muzejev moderne umetnosti v Beogradu in Zagrebu, iz Galerije Velenje in iz zbirke Adriatic Slovenica d.d., slike Zorana Mušiča pa je posodila tržaška družina Zanei.

 Razstava Mušič Pregelj Stupica je razdeljena na tri enote:

- svetloba, luč, *to phós* v Mušičevih krajinah – *paysagih*

- podoba – slika kot spoznanje smrti – *Todestrieb* pri Preglju

- skrivnost dekličinega spola pri Stupičevih slikah Lucije in Neveste

**Zoran Mušič**

Zoran Mušič podobno – v isti liniji, kompoziciji in planu – naslika sienske griče in kadavre ter portrete v pozni dobi. Podobno slika vegetativni vzorec, motiv rastlinja, in podobo pred zrcalom, svoj obraz, lastno upodobitev. Se pravi, na enak način, z ikonografsko raznovrstnostjo, a vendarle enak način; z /neko/ barvno mrežo, tipično teksturo, se pravi: s krožno linijo, ki kakor »kôpa« pokriva sienski ali umbrijski *paysage*, obraz umetnika ali skladovnice pobitih, griče okostnjakov. Enako slika sebe in deblo z mrtvimi poganjki (motivo vegetale del vecchio tronco), živ-mrtev organizem, v ničnosti, v večnosti trenutka, kot neka, skorajda odsotna identita biologica e spirituale /po Jeanu Clairu/; ne v smislu rappresentazione, temveč kot transfigurazione, ki ni le kopija in simulaker, ampak je zgodnja, pred-zgodnja »renesančna« podobitev; kjer je prisotna klasična estetika dei Greci, melancolia Virginis mediovale /spet Clair/ in pa mentalno stanje, kjer je sedanjost že odsotna in se nič v resnici več ne more dogoditi.

**Marij Pregelj**

Stoletje, ki je dokončno mimo, so med slikarji zaznamovali Veno Pilon, Zoran Mušič, Gabrijel Stupica ter v prvi vrsti Marij Pregelj v obdobju med letoma 1957 in 1967 s slikami iz stalnih, muzejskih zbirk v Beogradu in Ljubljani. Presežna so njegova platna zadnjih let njegovega življenja, ki so naslikana s posebno intenzivnostjo in domišljijo, v besu, s slikarskimi iznajdbami v vsebini in eksplozivno barvno obravnavo človeškega telesa, saj gre za figuralna dela, največkrat na grške mitološke teme.

V zadnjih dveh, treh letih so nastala platna, ki presegajo poznane likovne pristope in postopke. Telo se osvobaja forme, ki pripada umetnostni tradiciji evropskega modernega slikarstva in v trenutku pridobi nesluteno vsebino. Telo otrpne v ekran, se zlepi z barvno magmo in utripa vase. Kot da zasega več mesa, več tkiva na odprtem, slečenem telesu, kot ga premore vsa resničnost. In odločilna je ena zadnjih slik z naslovom *Diptihon*, ki govori, ki nam sporoča, ki oznanja spoznanja in resnice, ki nimajo, ki so brez primerjave.

**Gabrijel Stupica**

Razstava nadalje gradi na treh podobah Gabrijela Stupice: *Deklici pri mizi z igračkami* iz leta 1967, *Nevesti* iz leta 1967 in na portretu – avtoportretu z deklico Lucijo (*Figuri*) iz leta 1969, kjer so poteze na obeh obrazih iste, se pravi, da se slikar v ljubezni in iz ljubezni identificira s svojo hčerko do te mere, da je izrinjena razlika med obema. V tem je neka regresija: prehajanje od »čiste«, čustvene ljubezni do tega, kar nimamo, kar (nam) umanjka. Prav s tem, kar smo, pri Stupici je to slikarstvo, slikanje, umetnost, lahko imamo neko stvar ali pa je nimamo in nam lahko spolzi iz rok.

**Razstava, ob kateri je izšel katalog, bo v Pilonovi galeriji Ajdovščina na ogled do nedelje, 4. septembra 2016.**

**Spremljevalni program ob razstavi:**

**nedelja, 19. junij, ob 17. uri**: javno vodstvo po razstavi, vodi kustos razstave Andrej Medved

**torek, 21. junij – petek, 24. junij, ob 17. uri**: javna vodstva po razstavi, vodijo kustosi Pilonove galerije Ajdovščina

**četrtek, 4. avgust, ob 17. uri**: javno vodstvo po razstavi, vodijo kustosi Pilonove galerije Ajdovščina

**nedelja, 7. avgust, ob 17. uri**: javno vodstvo po razstavi, vodijo kustosi Pilonove galerije Ajdovščina

**nedelja, 4. september, ob 17. uri**: zadnje javno vodstvo po razstavi, vodi kustos razstave Andrej Medved

**Za otroke:**

**torek, 28. junij – petek, 1. julij**: počitniške delavnice za otroke od 5 let naprej

**torek, 5. julij – petek, 8. julij**: počitniške delavnice za otroke od 5 let naprej

**sobota, 3. september, ob 16. uri**: ustvarjalna delavnica za otroke od 5 let naprej

Vodeni ogledi za organizirane skupine so mogoči po predhodni rezervaciji termina.

Razstavo si je mogoče ogledati po veljavnem ceniku vstopnin Pilonove galerije Ajdovščina.

Pilonova galerija Ajdovščina

Prešernova ulica 3

SI – 5270 Ajdovščina

T +386 5 368 91 77

pilonova.galerija@siol.net

[www.venopilon.com](http://www.venopilon.com)

**Odpiralni čas**:

torek – petek, od 9. do 18. ure; sobota, nedelja, od 15. do 18. ure; ponedeljki in prazniki: zaprto.

**V soboto, 18. junija 2016, bo na Poletno muzejsko noč odprto od 19. do 23. ure**.